ZERO

Zero Emission Resource Organisation (ZERO) er en norsk stiftelse som ble stiftet 28. november 2002. Stiftelsen jobber å drive fram nullutslippsløsninger, på bekostning av løsninger som gir utslipp. ZEROs posisjon er partipolitisk uavhengig. Miljøstiftelsen ZERO fremmer konkrete løsninger som er klimafaglig begrunnet, og danner grunnlag for politiske vedtak og virkemidler. Stiftelsens hovedmålgrupper er beslutningstakere i politikk og næringsliv.

ZERO jobber for at beslutningstakere til enhver tid har best mulig grunnlag for å føre en klimavennlig politikk. En del av ZEROs metode er dialog og samarbeid med aktører i ulike bransjer og sektorer om klimagassutslippene deres og hvordan de kan kuttes.

Daglig leder fra mai 2024 er Stig Schjølset.

 Historie 
Miljøstiftelsen ZERO ble stiftet av Einar Håndlykken, Thomas Palm, Cato Buch, Bjørnar Kruse og Simen Graff 28. november 2002. Stifterne hadde bakgrunn fra Natur og Ungdom og Bellona, og ble startet med formål om å være en kompetanseorganisasjon som skulle framskaffe og spre kunnskap om teknologiske og politiske løsninger på klimaproblemet. Også ZEROs første styreleder, Silje Schei Tveitdal, hadde bakgrunn fra Natur og Ungdom som leder.Klassekampen 29.11.2002

ZERO ble stiftet med formål å jobbe for teknologiske og politiske løsninger, framfor å jobbe mer protestorientert mot ting de er imot. Slik representerte de noe nytt i miljøbevegelsen da de ble stiftet, da miljøbevegelsen gjerne har fått mest oppmerksomhet rundt ulike protester. ZERO legger heller vekt på mulighetene som ligger i å samarbeide med næringslivet og konkrete klimaløsninger, og vektlegger å få gjennomslag ved å komme med konstruktive forslag.

Dette har ført til kritikk fra enkelte, som mener ZERO ikke representerer tradisjonelt miljøvern, men at de i stor grad stiller seg bak industrien og en vekstfilosofi.Kronikk i BT 

Utgangspunktet for stifterne var imidlertid ikke at det klassiske miljøvernet var utdatert eller mindre viktig, de trakk derimot fram behovet for arbeidsdeling mellom miljøorganisasjonene, hvor hver av dem har sine ulike styrker.Dagsavisen, 29.11.2002, side 11

ZERO har tidligere arrangert Zero Rally en rekke ganger i samarbeid med Norges Bilsportforbund, et rally for nullutslipps- og biodrivstoffbiler. Rallyet ble første gang arrangert i mai i 2009, da blant annet H.K.H Kronprins Haakon Magnus deltok på første etappe.

 Daglige ledere 

 2002-2012: Einar Håndlykken
 2012-2021: Marius Holm
 2021-2024: Sigrun Gjerløw Aasland
 2024-: Stig Schjølset

 Organisering og politisk arbeid 
ZERO er organisert som en uavhengig, ideell stiftelse. Formålet er å begrense de menneskeskapte klimaendringene, og stiftelsens eneste oppdragsgiver er klimasaken. I virksomhetsstrategien for 2023-2027 er ZEROs visjon gode liv uten utslipp.ZEROs virksomhetsstrategi 2023-2027 Der deles ZEROs oppdrag i tre:

 Kutte klimautslipp. Vi må kutte utslipp raskt frem mot 2030, og de skal til null innen 2050. Da må alle beslutninger tas i tråd med klimamål.
 Bygge grønne næringer. Grønne og sirkulære løsninger må raskt tas i bruk og skape framtidas jobber. Da kan vi ikke låse knappe ressurser i fossile verdikjeder, men må sørge for at kapital og arbeidskraft velger grønt. 
 Utvikle grønne globale verdikjeder. Norge skal bidra med teknologi, kapital og krav som også sørger for utslippskutt utenfor Norge.

ZEROs faglige arbeid er per januar 2025 organisert i fagavdelinger for transport, energi, industri og maritimt, med en fagsjef som har overordnet ansvar.

 Politisk arbeid 
ZERO arbeider for at Norges samlede utslipp ikke skal overstige vårt karbonbudsjett i tråd med målet om en maksimal temperaturstigning på 1,5 grader. Videre for å nå Norges offisielle mål om 55 prosent utslippskutt innen 2030, og null globale utslipp innen 2050. ZERO prioriterer tiltak og løsninger som gir størst mulig effekt, og jobber med store utslippskilder innen blant annet industri, transport, petroleum og avfall.

ZERO har tett kontakt med det politiske systemet, og jobber for at beslutningstakere til enhver tid har best mulig grunnlag for å føre en klimavennlig politikk og forvaltning. ZERO deltar i utformingen av norsk klimapolitikk gjennom det offentlige ordskiftet, med utvikling og gjennomføring av politiske virkemidler og konkrete forslag til løsninger inn i statsbudsjett, stortingsmeldinger, politikkutforming i partier, klimapolitikk i byene, utarbeiding av forskrifter og annen politikkutforming.

ZERO driver også med kunnskapsproduksjon i form av rapporter og utredninger, skriver kronikker og innlegg i avisen, arrangerer frokostmøter og konferanser, i tillegg til å drive tradisjonell lobbyvirksomhet.

 Zerorapporten 
Zerorapporten er ZEROs årlige analyse av hva trengs for å kutte 55 prosent av Norges klimagassutslipp til 2030. Rapporten ble lagt fram for første gang i 2022.

Rapportene går gjennom sektorene i Norge med størst utslipp og størst potensiale for klimakutt. Videre foreslår ZERO politiske virkemidler for å kutte utslipp, som avgifter, reguleringer, infrastrukturinvesteringer, differansekontrakter, eller andre mekanismer til å støtte grønne merkostnader.Zerorapporten 2022 

I Zerorapporten 2023 konkluderte ZERO med at det var usannsynlig, men mulig, å kutte Norges utslipp med 55 prosent innen 2030.Zerorapporten 2023 I Zerorapporten 2024 mener organisasjonen av omstillingsmålet er utenfor rekkevidde, og foreslår virkemidler som kan kutte 53 prosent av de norske utslippene.Zerorapporten 2024

Zerorapporten legges frem hver vår, og overrekkes klimaministeren.

 Finansiering 
ZERO får støtte fra både enkeltpersoner, bedrifter, stiftelser og offentlige institusjoner. I 2019 kom 74 prosent av stiftelsens inntekter fra næringslivet, 13 prosent fra offentlige tilskudd og prosjektstøtte, og 13 prosent fra deltakerinntekter fra arrangementer. 

Miljøstiftelsen har utarbeidet egne prinsipper for økonomisk støtte, hvor det blant annet heter at «et økonomisk bidrag til, eller en inngått samarbeidsavtale med, ZERO, innebærer ikke at ZERO går god for virksomheten eller dens aktiviteter. ZERO inngår ikke avtaler om eksklusivitet til enkeltselskaper om for eksempel faglig dialog eller profilering av virksomheten», og «Samarbeidspartnere og andre aktører kan komme med innspill til prosjekter, saker og lignende, men ZERO avgjør selv hva vi engasjerer oss i og hvilke posisjoner vi tar basert på egen analyse. Vi tar ikke konsulentoppdrag.»

Videre søker stiftelsen en bred portefølje av økonomiske støttespillere, for å sikre frihet, uavhengighet og handlingsrom for organisasjonens arbeid. ZERO er åpne om hvem de til enhver tid samarbeider med.

 Rådet 
Einar Håndlykken, Cato Buch, Bjørnar Kruse, Simen Graff Jenssen og Marius Gjerset sitter i organisasjonens råd, som er organet som peker ut styremedlemmene.

 Styret 
Styret består per januar 2025 av:
Erik Sauar (leder), grunder, teknolog og investor innen global solenergi og teknologi

 Thina Saltvedt, doktorgrad, seniorrådgiver grønn finans og klimarisiko
 Mette Vågnes Eriksen , samfunnsøkonom, leder Polyteknisk Forening
 Einar Håndlykken, daglig leder i industriklyngen Powered by Telemark og tidligere daglig leder i ZERO 
 Berit Kristoffersen, førsteamanuensis i statsvitenskap ved UiT og Arktisk senter for bærekraftig energi (ARC)
 Linnéa Vågen Svensson, bærekraftskonsulent og prosjektleder for arrangementer
 Elisabeth Bergskaug (ansatterepresentant)
 Thore Kristian Svennevig (ansatterepresentant)
 Martine Mørk (vara ansatterepresentant)

 Administrasjon 
Den daglige ledelsen av organisasjonen utføres av daglig leder, fagsjef, kommunikasjonssjef og markedssjef. Ledelsen har ansvar for å fronte ZERO utad i medier og på arrangementer, og driver stiftelsens arbeid med politikkutvikling, organisasjon, politisk påvirkning og administrasjon.

 Arrangementer 
ZERO gjennomfører jevnlig frokostmøter, og ansatte deltar ofte i panel eller som foredragsholdere på konferanser og seminarer i andre aktørers regi. I tillegg arrangerer stiftelsen hvert år Zerokonferansen og Zeroakademiet.

 Zerokonferansen 
Zerokonferansen ble første gang arrangert i 2005. Konferansen har utviklet seg til å bli Norges største og viktigste klimakonferanse med opp mot 1000 deltakere årlig. Hvert år samles beslutningstakere fra myndigheter, politikk og næringsliv på konferansen.

Konferansen foregår over en dag, med hovedprogram på én scene fram til lunsj, og parallellsesjoner på flere scener etter lunsj. Det faglige programmet gir blant annet innsikt i klimavitenskap, klimapolitikk og teknologiutvikling. Flere sesjoner legger opp til politisk debatt, og hvert år er deltar fremtredende norske politikere på scenen. Tidligere innledere på konferansen inkluderer navn som Arnold Schwarzenegger, Kofi Annan, Jens Stoltenberg og Chelsea Clinton.

To priser deles ut under Zerokonferansen. Den ene er Næringslivets klimapris, som deles ut i samarbeid mellom ZERO, Næringslivets hovedorganisasjon og NTNU. Formålet med Næringslivets klimapris er å oppmuntre til klimavennlig innovasjon og nyskaping i norske bedrifter, og å gi oppmerksomhet til bedrifter som har skapt gode resultater og går foran på området. I 2024 vant Veidekke prisen for sitt arbeid med hydrogenprodusert asfalt.

Den andre prisen som deles ut er Årets lokale klimatiltak, som har blitt delt ut hvert år siden 2011, i samarbeid mellom ZERO, KS og KBN Kommunalbanken. Konkurransen arrangeres for å skape oppmerksomhet om smarte klimaløsninger i store og små norske kommuner og i fylkeskommunene, og for å vise fram ambisiøse prosjekter for å begeistre og inspirere. I 2024 vant Bærum kommune prisen for prosjektet Fornebu HUB, en samleterminal for en mer effektiv varetransport.

 Zeroakademiet 
Zeroakademiet er ZEROs klimaledelsesprogram for unge voksne (25-35 år) innen politikk, næringsliv, offentlig sektor og akademia. Akademiet går årlig fra oktober/november til og med juni, med oppstart og deltakelse på Zerokonferansen. Hvert akademi består av 4 hovedsamlinger, og hver hovedsamlingen går over to dager.

Zeroakademiet ble arrangert for første gang i 2012. Høsten 2023 gikk ZERO over til å arrangere lokale akademier istedenfor nasjonale, der Nord-Norge var først ut av regionene. I 2024 arrangerer ZERO to lokale akademier, ett i Agder/Telemark og ett på det sentrale Østlandet.

 Referanser 

 Eksterne lenker 

ZEROs bildebank på Flickr

Kategori:Norske miljøorganisasjoner
Kategori:Norske stiftelser